P-1/03
Natisni
Opravilna št.:
P-1/03
Datum odločitve:
6. 3. 2003
ECLI:
ECLI:SI:USRS:2003:P.1.03
Akt:
Spor o pristojnosti
Izrek:
Za odločanje o zahtevi A. A. za denacionalizacijo nepremičnin parc. št. 1914 k.o. Ž. Ž. je pristojna Upravna enota Radovljica.
Evidenčni stavek:
Ker v obravnavani zadevi ni šlo za prenos lastninske pravice s pravnim poslom, je na podlagi 54. čl. Zakona o denacionalizaciji za odločanje o zahtevi za denacionalizacijo nepremičnine pristojna upravna enota.
Geslo:
1.3.52.1.3 - Ustavno sodstvo - Pristojnost - Odločitev - V sporu o pristojnosti - Med sodišči in drugimi državnimi organi.
Pravna podlaga:
Člen 61.4, Zakon o Ustavnem sodišču [ZUstS]
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Okrajno sodišče v Radovljici
Datum vloge:
23. 1. 2003
Vrsta odločitve:
odločba
Vrsta rešitve:
določitev pristojnega organa
Dokument:
US22123
Dokument v PDF obliki:
P-1-03.pdf
117 KB
Prenesite datoteko
P-1/03-4
6. 3. 2003
ODLOČBA
Ustavno sodišče je v postopku za rešitev spora glede pristojnosti, začetem na zahtevo Okrajnega sodišča v Radovljici, na seji dne 6. marca 2003
odločilo:
Za odločanje o zahtevi A. A. za denacionalizacijo nepremičnin parc. št. 1914 k.o. Ž. Ž. je pristojna Upravna enota Radovljica.
Obrazložitev
A.
1. A. A. je dne 17. 5. 1993 pri upravnem organu takratne Občine Radovljica vložil zahtevo za denacionalizacijo nepremičnine parc. št. 1914, ki naj bi mu bila odvzeta zaradi lažnega pričanja sosedov. Občinski upravni organ jo je z dopisom št. D-321-45/93-3 z dne 25. 7. 1994 odstopil takratnemu Temeljnemu sodišču v Kranju, Enoti v Radovljici. Okrajno sodišče v Radovljici v zahtevi za odločitev o sporu glede pristojnosti meni, da ni pristojno za odločanje o tej zahtevi za denacionalizacijo, ker je ugotovilo, da je bila podlaga za prenos navedene nepremičnine v državno last odločba Oddelka za finance Okrajnega ljudskega odbora Kranj z dne 22. 8. 1961 in ne pravni posel.
B.
2. Zakon o denacionalizaciji (Uradni list RS, št. 27/91 in nasl. - v nadaljevanju ZDen) deli pristojnost za odločanje o zahtevah za denacionalizacijo med upravne organe in sodišča. Če je bilo premoženje podržavljeno s predpisi, določenimi v 3. in 4. členu (oziroma na način iz 4. člena) ZDen, so pristojni upravni organi ( prvi odstavek 54. člena ZDen), če pa je premoženje prešlo v državno last na podlagi pravnega posla, sklenjenega zaradi grožnje, sile ali zvijače državnega organa oziroma predstavnika oblasti (5. člen), je za odločanje o zahtevi za denacionalizacijo pristojno okrajno sodišče (56. člen ZDen).
3. Pristojnost sodišča za odločanje o zahtevi za denacionalizacijo je torej izrecno določena le za tiste primere, ko je premoženje prešlo v državno last na podlagi pravnega posla. Ne iz zahteve za denacionalizacijo ne iz listin v spisu št. N 67/94 Okrajnega sodišča v Radovljici pa ni razvidno, da bi premoženje prešlo v državno last na podlagi pravnega posla v smislu 5. člena ZDen. Iz kopije zemljiškoknjižnega vložka št. 443 k.o. Ž. Ž. izhaja, da je bila podlaga za odpis nepremičnine parc. št. 1914 odločba Oddelka za finance Okrajnega ljudskega odbora Kranj št. 02-KO-1000/3-1961 z dne 22. 8. 1961. S to odločbo je bilo odločeno, da se ne prizna prilastitev navedene nepremičnine (zemljišča parc. št. 1914) in da to zemljišče postane družbena lastnina.
4. Ker v obravnavani zadevi ni šlo za prenos lastninske pravice s pravnim poslom, je Ustavno sodišče odločilo, da je na podlagi 54. člena ZDen za odločanje o zahtevi za denacionalizacijo nepremičnine parc. št. 1914 k.o. Ž. Ž. pristojna Upravna enota Radovljica.
C.
5. Ustavno sodišče je sprejelo to odločbo na podlagi četrtega odstavka 61. člena Zakona o Ustavnem sodišču (Uradni list RS, št. 15/94 - v nadaljevanju ZUstS) in pete alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica dr. Dragica Wedam Lukić ter sodnici in sodniki dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk in Jože Tratnik. Odločbo je sprejelo soglasno.
Predsednica
dr. Dragica Wedam Lukić